***დანართი №1***

**დამტკიცებულია სსიპ შოთა რუსთაველის ეროვნული**

 **სამეცნიერო ფონდის გენერალური დირექტორის**

 **2016 წ. 30 მაისის N------ ბრძანებით**

**2016 წლის**

**ახალგაზრდა მეცნიერთა კვლევების გრანტით დაფინანსების კონკურსის**

**პროგრამა და პირობები**

**მუხლი 1. ზოგადი დებულებანი**

1. ახალგაზრდა მეცნიერთა კვლევების გრანტით დაფინანსების პროგრამა და პირობები არეგულირებს ახალგაზრდა მეცნიერთა კვლევების გრანტით დასაფინანსებლად კონკურსის გამართვის, საგრანტო განაცხადის შეფასების, გრანტის გაცემისა და შესრულების ანგარიშგების მონიტორინგის საკითხებს.
2. ახალგაზრდა მეცნიერთა კვლევების გრანტით დაფინანსება მოხდება კონკურსის მეშვეობით, რომლის მიზანია სამეცნიერო კვლევების ხარისხის გაუმჯობესება და ახალგაზრდა მეცნიერთა აკადემიურ საქმიანობაში ჩართულობა.

**მუხლი 2. კონკურსში მონაწილეობა და კონკურსის პირობები**

1. ახალგაზრდა მეცნიერთა კვლევების კონკურსში გრანტის მოპოვების მიზნით, პროექტი უნდა წარმოადგინოს ახალგაზრდა მეცნიერმა და მასპინძელმა დაწესებულებამ ერთობლივად.

ა) ახალგაზრდა მეცნიერი შეიძლება იყოს დოქტორი ან მასთან გათანაბრებული აკადემიური ხარისხის მქონე საქართველოს მოქალაქე, რომელსაც დოქტორის ხარისხი მიენიჭა კონკურსის გამოცხადების თარიღამდე ბოლო 7 წლის განმავლობაში და რომელიც მოამზადებს და განახორციელებს პროექტს.

ბ) პროექტის მასპინძელი დაწესებულება შეიძლება იყოს უმაღლესი საგანმანათლებლო ან/და სამეცნიერო-კვლევითი დაწესებულება, რომლის ბაზაზეც ახალგაზრდა მეცნიერი განახორციელებს კვლევით და აკადემიურ საქმიანობას; კონკურსში მასპინძელი დაწესებულების სახით მონაწილეობის მიღება შეუძლიათ საქართველოში რეგისტრირებული საჯარო სამართლის იურიდიულ პირი (სსიპ), კერძო სამართლის არასამეწარმეო (არაკომერციული) იურიდიულ პირი (ააიპ), რომლის წესდებით/დებულებით განსაზღვრული მიზანია სამეცნიერო კვლევების განხორციელება, სასურველია, მასპინძელ დაწესებულებას ჰქონდეს პროექტის სამეცნიერო მიმართულების შესაბამისი კვლევითი, სამეცნიერო და საგანმანათლებლო გამოცდილება.

1. კონკურსის მონაწილე ახალგაზრდა მეცნიერს უნდა ჰყავდეს მენტორი - მასპინძელი დაწესებულების აკადემიური/სამეცნიერო პერსონალი, რომელსაც უნდა ჰქონდეს პროექტის საკითხების შესაბამისი კვალიფიკაცია და გამოცდილება. მენტორი დაეხმარება ახალგაზრდა მეცნიერს მასპინძელ დაწესებულებაში პროექტის განხორციელებაში. მენტორი უნდა იყოს დოქტორი, ან მასთან გათანაბრებული აკადემიური ხარისხის მქონე პირი, მისი საქმიანობა არ ანაზღაურდება ფონდის მიერ.
2. კონკურსის მონაწილე ახალგაზრდა მეცნიერს შეიძლება ჰყავდეს კონსულტანტი, რომელიც ახალგაზრდა მეცნიერს გაუწევს სამეცნიერო კონსულტირებას კვლევის პროცესში. კონსულტანტი უნდა იყოს დოქტორი ან მასთან გათანაბრებული აკადემიური ხარისხის მქონე უმაღლესი საგანმანათლებლო ან/და სამეცნიერო კვლევითი დაწესებულების აკადემიური/სამეცნიერო პერსონალი. კონსულტანტი შეიძლება იყოს უცხოელი ან უცხოეთში მოღვაწე ქართველი მეცნიერი.
3. პროექტში, შესაბამისი არგუმენტირებული დასაბუთების წარმოდგენის შემთხვევაში, შესაძლებელია ჩართული იყოს დამხმარე პერსონალი (არაუმეტეს ორი): მასპინძელი დაწესებულების ლაბორანტი, მაგისტრანტი, დოქტორანტი.
4. დამხმარე პერსონალის (ასეთის არსებობის შემთხვევაში) ხელფასი არ უნდა აღემატებოდეს ფონდიდან მოთხოვნილი თანხის 15%-ს.
5. ახალგაზრდა მეცნიერს კონკურსში გრანტის მიღება შეუძლია მაქსიმუმ ორჯერ.
6. „ახალგაზრდა მეცნიერთა კვლევების“ მიმდინარე გრანტის მფლობელს არ აქვს კონკურსში მონაწილეობის მიღების უფლება.
7. პროექტი კონკურსში მონაწილეობას მიიღებს საქართველოს განათლებისა და მეცნიერების მინისტრის 2015 წლის 13 ოქტომბრის N135/ნ ბრძანების დანართის მე-3 მუხლის მე-2 პუნქტში აღნიშნული სამეცნიერო მიმართულებების მიხედვით შედგენილი კლასიფიკატორის შესაბამისად. ამ მიმართულებებს კონკურსის სამეცნიერო მიმართულებების კლასიფიკატორის (დანართი 9) მიხედვით მიენიჭა შემდეგი კოდები:
	1. - ზუსტი და საბუნებისმეტყველო მეცნიერებები;
	2. - ინჟინერია და ტექნოლოგიები;
	3. - სამედიცინო და ჯანმრთელობის მეცნიერებები;
	4. - აგრარული მეცნიერებები;
	5. - სოციალური მეცნიერებები;
	6. - ჰუმანიტარული მეცნიერებები;
	7. - საქართველოს შემსწავლელი მეცნიერებები.
8. იმ შემთხვევაში, თუ პროექტი მიეკუთვნება ამ მუხლის მე-8 პუნქტში განსაზღვრული კოდების მიხედვით მეშვიდე მიმართულებას - „საქართველოს შემსწავლელ მეცნიერებებს“ და განმცხადებელს სურს მიიღოს მონაწილეობა კონკურსში ამ მიმართულებაში, საპროექტო წინადადების შევსებისას, მან უნდა მიუთითოს მეშვიდე მიმართულება („საქართველოს შემსწავლელი მეცნიერებები“) და 1-6 მიმართულებაში შემავალი არანაკლებ 1 და არაუმეტეს 3 სამეცნიერო ქვემიმართულება (მაგ. 7.4.4 სასოფლო-სამეურნეო ბიოტექნოლოგიები, 7.6.2 ენები და ლიტერატურა).
9. იმ შემთხვევაში, თუ პროექტი მიეკუთვნება ამ მუხლის მე-8 პუნქტში განსაზღვრული კოდების მიხედვით ევროსტატის კლასიფიკაციის შესაბამისად სამეცნიერო მიმართულებებიდან ერთ-ერთს (1-6), საპროექტო წინადადების შევსებისას, განმცხადებელმა უნდა მიუთითოს შესაბამისი ქვემიმართულება (მაგ. 1.1. მათემატიკა). ინტერდისციპლინური პროექტის შემთხვევაში, საპროექტო წინადადების შევსებისას შესაძლებელია არაუმეტეს 3 ქვემიმართულების მითითება; პირველი უნდა დასახელდეს ის ქვემიმართულება, რომელსაც ანიჭებს უპირატესობას პროექტის წარმდგენი.
10. პროექტის განსახორციელებლად შესაძლებელია გამოყენებულ იქნეს უმაღლესი საგანმანათლებლო დაწესებულების, ასევე სხვა იურიდიული/ფიზიკური პირის მატერიალურ-ტექნიკური ბაზა.
11. გამარჯვებული პროექტის განხორციელება უნდა დაიწყოს 2016 წლიდან.
12. პროექტის ხანგრძლივობა უნდა იყოს 2 წელი.
13. ახალგაზრდა მეცნიერმა 2 წლის განმავლობაში არანაკლებ 1760 საათი (თითოეულ საანგარიშო პერიოდში - 6 თვის განმავლობაში არანაკლებ 440 საათი) უნდა დაუთმოს პროექტის განხორციელებას.
14. პროექტის განხორციელების აუცილებელი შედეგი უნდა იყოს არანაკლებ ერთი სტატიის ინგლისურ ენაზე გამოქვეყნება საერთაშორისო რეიტინგულ, რეფერირებად და ციტირებად ჟურნალში.

**მუხლი 3. საგრანტო კონკურსის ადმინისტრირება**

1. ახალგაზრდა მეცნიერთა მიერ გრანტის მოპოვება შესაძლებელია მხოლოდ კონკურსის წესით. კონკურსს აცხადებს და ადმინისტრირებას უწევს ფონდი ამ წესით გათვალისწინებული პროცედურების მიხედვით.
2. ფონდი უზრუნველყოფს:

ა) საკონკურსო დოკუმენტაციის მიღების ვადების დადგენას; კონკურსის პროგრამა და პირობების, პროექტის ფორმების, საკონკურსო დოკუმენტაციისა და პროექტის შესრულების ანგარიშების ფორმების შემუშავებასა და დამტკიცებას;

ბ) კონკურსის გამოცხადებას;

გ) კონკურსში რეგისტრირებული პროექტების ტექნიკურ ექსპერტიზას, რაც გულისხმობს წარმოდგენილი პროექტების დოკუმენტაციის შესაბამისობის დადგენას კონკურსის პირობებთან;

დ) პროექტების შეფასებისათვის აუცილებელი პროცედურების უზრუნველყოფას;

ე) ექსპერტებისგან მიღებულ შეფასებებზე დაყრდნობით რანჟირებული სიების დადგენას მიმართულებების მიხედვით, გამარჯვებული პროექტების გამოვლენას, დამტკიცებას, აგრეთვე საჭიროების შემთხვევაში პროექტებში ცვლილებების შეტანას.

ვ) საგრანტო ხელშეკრულების გაფორმებას და დაფინანსებას;

ზ) საგრანტო ხელშეკრულებით გათვალისწინებული პირობების შესრულების მონიტორინგს.

1. ფონდში წარმოსადგენი დოკუმენტაცია შედგება ორი ნაწილისგან:

**ა) პროექტის შინაარსი, რომელიც აიტვირთება ონლაინ ელექტრონულად ბაზაში ინგლისურ ენაზე და შედგება შემდეგი ნაწილებისგან:** საპროექტო წინადადება, პროექტის ბიუჯეტი, ფონდიდან მოთხოვნილი თანხის დასაბუთება, პროექტის განხორციელების გეგმა-გრაფიკი, ახალგაზრდა მეცნიერის, მენტორისა და კონსულტანტის(ასეთის არსებობის შემთხვევაში) CV-ები, პროექტის რეზიუმე, მენტორის თანხმობის წერილი, კონსულტანტის (ასეთის არსებობის შემთხვევაში) თანხმობის წერილი. ამ ნაწილის სრული, ქართული ვერსია უნდა აიტვირთოს ელექტრონულ ბაზაში გაერთიანებული PDF ფაილის სახით.

**ბ) პროექტზე თანდართული დოკუმენტები იკრიბება და აიტვირთება ელექტრონულ ბაზაში ერთ PDF ფაილის სახით.** აღნიშნული დოკუმენტები მოიცავს შემდეგს: უსდ-ს ან სხვა იურიდიული/ფიზიკური პირის (ასეთის არსებობის შემთხვევაში) თანხმობის წერილი ახალგაზრდა მეცნიერის მიერ პროექტის მიზნებისათვის მატერიალურ-ტექნიკური ბაზის უსასყიდლოდ გამოყენების შესახებ (არ მოიაზრება მასპინძელი დაწესებულება), ახალგაზრდა მეცნიერის პირადობის მოწმობის ასლი, ახალგაზრდა მეცნიერის დოქტორის დიპლომის ასლი (უცხოეთში მიღებული დიპლომის ასლს თან უნდა ერთვოდეს ცნობა დიპლომის აღიარების შესახებ გაცემული სსიპ - განათლების ხარისხის განვითარების ეროვნული ცენტრის მიერ), გრანტის მიმღები ახალგაზრდა მეცნიერის პირადი საბანკო ანგარიში და მასპინძელი დაწესებულების საბანკო რეკვიზიტები (საჯარო სამართლის იურიდიული პირის შემთხვევაში სახაზინო კოდი, ხოლო კერძო სამართლის არასამეწარმეო (არაკომერციული) იურიდიული პირის (ააიპ) და ავტორიზებული უმაღლეს საგანმანათლებლო დაწესებულების შემთხვევაში ორგანიზაციის მიერ გახსნილი საბანკო ანგარიშის ნომერი); მასპინძელი დაწესებულების სამართლებრივი სტატუსის დამადასტურებელი დოკუმენტ(ებ)ი: ამონაწერი საჯარო რეესტრიდან და წესდება (წესდების წარმოდგენა არ არის სავალდებულო უმაღლესი საგანმანათლებლო დაწესებულებებისათვის, რომელთა სამართლებრივი ფორმა სსიპ-ია), ცნობა თანადაფინანსების (ასეთის არსებობის შემთხვევაში) შესახებ თანხის მითითებით უფლებამოსილი პირის მიერ ხელმოწერილი და ბეჭდით დადასტურებული; მენტორის ცნობა სამსახურიდან აკადემიური ხარისხის მითითებით (გაცემული მასპინძელი დაწესებულების მიერ); კონსულტანტის (ასეთის არსებობის შემთხვევაში) ცნობა სამსახურიდან აკადემიური ხარისხის მითითებით. ცნობის წარდგენის ვალდებულება ეხსნება იმ უცხოელ ან უცხოეთში მოღვაწე ქართველ კონსულტანტს, რომელის შესახებ ინფორმაციაც წარმოდგენილი იქნება CV-ის ფორმაში მითითებულ ორგანიზაციის ვებ გვერდზე.

1. ფონდი მოხსნის კონკურსიდან პროექტს, თუ ამ მუხლის მე-3 პუნქტის „ა“ ქვეპუნქტით გათვალისწინებული დოკუმენტაცია არასრულად ან დადგენილ მოთხოვნებთან (ვადები, წესი, ფორმატი, და ა.შ.) შეუსაბამოდ არის წარმოდგენილი.
2. ფონდი დაადგენს ხარვეზს და იმოქმედებს კანონის შესაბამისად, თუ ამ მუხლის მე-3 პუნქტის „ბ“ ქვეპუნქტით გათვალისწინებული დოკუმენტაციის არასრულად ან დადგენილ მოთხოვნებთან (ვადები, წესი, ფორმატი, და ა.შ.) შეუსაბამოდ არის წარმოდგენილი.

**მუხლი 4. დაფინანსება**

1. პროექტის დასაფინანსებლად აუცილებელი, მაგრამ არასაკმარისი პირობაა შეფასებისას 30 ან მეტი ქულის მიღება.
2. ფონდის მიერ კონკურსისთვის გამოყოფილი თანხის 10 % განსაზღვრულია „საქართველოს შემსწავლელი მეცნიერებების“ მიმართულებაში დარეგისტრირებული გამარჯვებული პროექტებისთვის. საერთო ბიუჯეტის დარჩენილი 90% განაწილდება 6 სამეცნიერო მიმართულებაზე (1-6) ფონდის გენერალური დირექტორის ინდივიდუალური ადმინისტრაციულ-სამართლებრივი აქტის შესაბამისად.
3. თითოეული მიმართულებისთვის განსაზღვრული თანხიდან ნაშთის დარჩენის შემთხვევაში, ჯამური ნაშთი მოხმარდება დაფინანსების გარეშე დარჩენილ 1-6 მიმართულებებს შორის უმაღლესქულიან პროექტებს, რომლებიც შეფასებისას მიიღებენ 30 ან მეტ ქულას.
4. ერთი საგრანტო პროექტისთვის წელიწადში ფონდიდან მოთხოვნილი დაფინანსება არ უნდა აღემატებოდეს 30 000 ლარს, ორ წელიწადში - 60 000 ლარს.
5. ფონდიდან მოთხოვნილი თანხა შეიძლება მოიცავდეს შემდეგ ხარჯვით კატეგორიებს:

ა) ახალგაზრდა მეცნიერის სტიპენდიას (არ უნდა აღემატებოდეს წელიწადში 15 000 ლარს);

ბ) კვლევითი საქმიანობის ხარჯებს (არ უნდა აღემატებოდეს წელიწადში 13 500 ლარს), რომელიც შეიძლება მოიცავდეს:

ბ.ა) ლაბორატორიული სამუშაოებისათვის საჭირო საშუალებების შეძენისა და მომსახურების ხარჯებს;

ბ.ბ) დამხმარე პერსონალის ანაზღაურების ხარჯებს;

ბ.გ) საველე სამუშაოებისა და ექსპედიციის ხარჯებს;

ბ.დ) პროფესიული ლიტერატურის შეძენის ხარჯებს;

ბ.ე) სამეცნიერო ღონისძიებისა (კონფერენცია, კონგრესი, ვორკშოპი, ტრენინგი და სხვა) და/ან კვლევითი ვიზიტისათვის საჭირო ხარჯებს (რეგისტრაციის გადასახადს, საცხოვრებელ და დღიურ ხარჯებს, ტრანსპორტირების ხარჯებს);

ბ.ვ) პროფესიული ასოციაციის წევრობის ხარჯებს;

ბ.ზ) კომპიუტერული და კვლევისათვის საჭირო ტექნიკური აღჭურვილობის ხარჯებს;

ბ.თ) კვლევის შედეგების პრეზენტაციის ხარჯებს, საპატენტო განაცხადის მომზადებისა და პატენტის/სხვა საავტორო უფლებების აღების, გამოქვეყნების ხარჯებს;

გ) ზედნადებ ხარჯებს (არ უნდა აღემატებოდეს წელიწადში 1500 ლარს);

დ) პროექტი შესაძლებელია ითვალისწინებდეს უმაღლესი საგანმანათლებლო დაწესებულების ან/და სხვა ორგანიზაციის თანადაფინანსებას. თანადაფინანსების შემთხვევაში ახალგაზრდა მეცნიერმა უნდა წარმოადგინოს თანადაფინანსების არსებობის დამადასტურებელი წერილი თანხის მითითებით.

1. გრანტის მოგების შემთხვევაში ახალგაზრდა მეცნიერს სტიპენდია ჩაერიცხება პირად ანგარიშზე.
2. გრანტის მოგების შემთხვევაში, მასპინძელი დაწესებულების მიზნობრივ ანგარიშზე ჩაირიცხება პროექტით გათვალისწინებულ საქმიანობასთან დაკავშირებული თანხები.
3. პროექტის დასრულების შემდეგ გრანტის სახსრებით შეძენილი ქონება საკუთრებაში რჩება გრანტის მიმღებ ფიზიკურ და იურიდიულ პირებს საგრანტო ხელშეკრულებით დადგენილი პირობებით.

**მუხლი 5. პროექტის რეგისტრაციისათვის საჭირო დოკუმენტაციის ჩამონათვალი**

1. კონკურსში მონაწილეობისთვის ახალგაზრდა მეცნიერმა უნდა წარმოადგინოს შემდეგი

დოკუმენტები:

ა) საპროექტო წინადადების (ამ ბრძანების დანართი 2) შევსებული ფორმა;

ბ) პროექტის ბიუჯეტი და ფონდიდან მოთხოვნილი თანხის დასაბუთება (ამ ბრძანების დანართი 3);

გ) პროექტის განხორციელების გეგმა-გრაფიკი (ამ ბრძანების დანართი 4);

დ) ახალგაზრდა მეცნიერის, მენტორისა და კონსულტანტის (ასეთის არსებობის შემთხვევაში) ბიოგრაფიული მონაცემები (CV) (ამ ბრძანების დანართი 5);

ე) პროექტის რეზიუმე ქართულ და ინგლისურ ენებზე (ამ ბრძანების დანართი 6);

ვ) მენტორის, კონსულტანტის (ასეთის არსებობის შემთხვევაში) თანხმობის წერილი (ამ ბრძანების დანართი 7). იმ შემთხვევაში, თუ კონსულტანტი უცხოელია, წერილი უნდა იყოს ინგლისურ ენაზე და აუცილებელია, წარმოდგენილ იქნეს თარჯიმანთა ბიუროს მიერ დამოწმებული შესაბამისი ქართული თარგმანით;

ზ) განცხადება კონკურსში მონაწილეობის შესახებ (ამ ბრძანების დანართი 8), მინიჭებული სარეგისტრაციო შიფრის მითითებით;

თ) უსდ-ს ან სხვა იურიდიული/ფიზიკური პირის (ასეთის არსებობის შემთხვევაში) თანხმობის წერილი ახალგაზრდა მეცნიერის მიერ პროექტის მიზნებისათვის მატერიალურ-ტექნიკური ბაზის უსასყიდლოდ გამოყენების შესახებ (არ მოიაზრება მასპინძელი დაწესებულება);

ი) ახალგაზრდა მეცნიერის პირადობის მოწმობის ასლი;

კ) ახალგაზრდა მეცნიერის დოქტორის დიპლომის ასლი. უცხოეთში მიღებული დიპლომის ასლს თან უნდა ერთვოდეს ცნობა დიპლომის აღიარების შესახებ გაცემული სსიპ - განათლების ხარისხის განვითარების ეროვნული ცენტრის მიერ;

ლ) გრანტის მიმღები ახალგაზრდა მეცნიერის პირადი საბანკო ანგარიში და მასპინძელი დაწესებულების საბანკო რეკვიზიტები (საჯარო სამართლის იურიდიული პირის შემთხვევაში სახაზინო კოდი, ხოლო კერძო სამართლის არასამეწარმეო (არაკომერციული) იურიდიული პირი (ააიპ) და ავტორიზებული უმაღლეს საგანმანათლებლო დაწესებულების შემთხვევაში ორგანიზაციის მიერ გახსნილი საბანკო ანგარიშის ნომერი);

მ) მასპინძელი დაწესებულების სამართლებრივი სტატუსის დამადასტურებელი დოკუმენტ(ებ)ი: ამონაწერი საჯარო რეესტრიდან და წესდება. წესდების წარმოდგენა არ არის სავალდებულო უმაღლესი საგანმანათლებლო დაწესებულებებისათვის, რომელთა სამართლებრივი ფორმა სსიპ-ია;

ნ) ცნობა თანადაფინანსების (ასეთის არსებობის შემთხვევაში) შესახებ[[1]](#footnote-1) თანხის მითითებით უფლებამოსილი პირის მიერ ხელმოწერილი და ბეჭდით დადასტურებული;

ო) მენტორის ცნობა სამსახურიდან აკადემიური ხარისხის მითითებით (გაცემული მასპინძელი დაწესებულების მიერ);

პ) კონსულტანტის (ასეთის არსებობის შემთხვევაში) ცნობა სამსახურიდან აკადემიური ხარისხის მითითებით. ცნობის წარდგენის ვალდებულება ეხსნება იმ უცხოელ ან უცხოეთში მოღვაწე ქართველ კონსულტანტს, რომელის შესახებ ინფორმაციაც წარმოდგენილი იქნება CV-ის ფორმაში მითითებულ ორგანიზაციის ვებ გვერდზე.

ჟ) აუცილებელია, ფონდის კანცელარიაში წარდგენილი იქნას განცხადება კონკურსში მონაწილეობის შესახებ (დანართი №8) ქართულ ენაზე მინიჭებული სარეგისტრაციო შიფრის მითითებით, შევსებული ახალგაზრდა მეცნიერის მიერ. განცხადება (დანართი №8) დამოწმებული უნდა იყოს მასპინძელი ორგანიზაციის ხელმძღვანელის/უფლებამოსილი პირ(ებ)ის ხელმოწერ(ებ)ით და ორგანიზაციის ბეჭდ(ებ)ით.

1. პროექტების ელექტრონული რეგისტრაცია შესაძლებელი იქნება **2016 წლის 15 ივნისიდან**

**29 ივნისის 23:00 სთ-მდე**. ელექტრონულად დარეგისტრირებული პროექტებისათვის განცხადება კონკურსში მონაწილეობის შესახებ ფონდში წარმოდგენილი უნდა იყოს **არაუგვიანეს 2016 წლის 1 ივლისის 16:00 საათამდე.** ვადის დარღვევით შემოსული საკონკურსო დოკუმენტაცია ფონდში აღარ მიიღება.

1. პროექტის რეგისტრაციისას შესაძლებელია მიეთითოს არაუმეტეს სამი არასასურველი დამოუკიდებელი ექსპერტი, რომელთაც შესაფასებლად წარმოდგენილი პროექტი არ გაეგზავნება. ახალგაზრდა მეცნიერი პასუხისმგებელია პროექტის ქართული და ინგლისური ვერსიების იდენტურობაზე.
2. ფონდი უფლებამოსილია კონკურსის ნებისმიერ ეტაპზე კონკურსიდან მოხსნას პროექტები, რომლებიც არ შეესაბამება კონკურსის მიზნებისათვის დადგენილ მოთხოვნებს ან შეიცავს ყალბ ინფორმაციას.
3. ფონდი არ ანაზღაურებს პროექტის მომზადებისა და წარდგენისათვის გაწეულ ხარჯებს.
4. შესაფასებლად განხილული იქნება ის პროექტი, რომლის შიფრიც შეტანილი იქნება განცხადებაში კონკურსში მონაწილეობის შესახებ.

**მუხლი 6. პროექტების შეფასება**

1. კონკურსის მოთხოვნებთან შესაბამისობაში მყოფი რეგისტრირებული პროექტები გაივლის ექსპერტიზას პროექტის შეფასების კრიტერიუმების მიხედვით.
2. დამოუკიდებელი ექსპერტები პროექტს აფასებენ 2015 წლის 13 ოქტომბრის N135/ნ ბრძანების მე-11 მუხლში განსაზღვრული კრიტერიუმების შესაბამისად. ფონდს შეფასების შედეგი წარედგინება თავის მიერ განსაზღვრული ფორმის შესაბამისად.
3. დამოუკიდებელი ექსპერტებისაგან მიღებული შეფასებების საფუძველზე, ფონდი ადგენს და გენერალური დირექტორი ამტკიცებს პროექტების რანჟირებულ სიებს სამეცნიერო მიმართულებების მიხედვით.
4. დაფინანსების მოსაპოვებლად აუცილებელი, მაგრამ არასაკმარისი პირობაა შეფასების სრული 50 ქულიდან 30 ან მეტი ქულის მიღება.
5. დამოუკიდებელ ექსპერტთა ვინაობა კონფიდენციალურია.
6. კონკურსის შედეგების გამოცხადების შემდეგ, ახალგაზრდა მეცნიერის, წამყვანი ორგანიზაციის მოთხოვნის შემთხვევაში, ფონდი უზრუნველყოფს მათი პროექტის შესახებ ექსპერტთა მიერ გაკეთებული დასკვნების გაცნობას.

**მუხლი 7. საგრანტო ხელშეკრულება**

1. ფონდის გენერალური დირექტორის მიერ გამარჯვებული პროექტების დამტკიცების შემდეგ ფონდი უზრუნველყოფს საგრანტო ხელშეკრულების გაფორმებას კონკურსში გამარჯვებული პროექტის წარმდგენ ახალგაზრდა მეცნიერთან და მასპინძელ დაწესებულებასთან, რომელშიც გაიწერება ურთიერთვალდებულებათა დეტალური პირობები.
2. საგრანტო ხელშეკრულება პროექტის განხორციელების სხვა პირობებთან ერთად ითვალისწინებს პროექტის ფარგლებში შექმნილი ინტელექტუალური საკუთრების უფლებით სარგებლობას გრანტის მიმღებსა და გრანტის გამცემს შორის ქვეყანაში მოქმედი და საერთაშორისო კანონმდებლობის შესაბამისად.

**მუხლი 8. საგრანტო ხელშეკრულების შესრულების მონიტორინგი**

1. საგრანტო ხელშეკრულებით გათვალისწინებულ ტრანშებს ფონდი რიცხავს ავანსის სახით და ყოველი საანგარიშო პერიოდის ბოლოს ახორციელებს დაფინანსებული პროექტების მონიტორინგს, რომელიც მოიცავს პროექტის განხორციელების ფინანსურ და პროგრამულ მონიტორინგს.
2. ფინანსური მონიტორინგი გულისხმობს საგრანტო ხელშეკრულების ფარგლებში ფონდის მიერ გადარიცხული თანხების ხარჯვის შესაბამისობის დადგენას ამავე ხელშეკრულებით გათვალისწინებულ ხარჯთაღრიცხვასთან.
3. პროგრამული მონიტორინგი გულისხმობს საგრანტო ხელშეკრულებით დაგეგმილი პროექტის ამოცანების შესრულების შედეგების შემოწმებას.
4. ფონდს არ აქვს ვალდებულება მონიტორინგი განახორციელოს საგრანტო პროექტის იმ ამოცანებზე, რომელთა შესრულების დამადასტურებელი შედეგები არ არის გათვალისწინებული საგრანტო პროექტის განხორციელების გეგმა-გრაფიკით.
5. ფონდი უფლებამოსილია შეაფასოს მიმდინარე პროექტების განხორციელების პროცესი და დასრულებული პროექტების სამეცნიერო ღირებულება და ეფექტიანობა. შეფასების პროცესში შესაძლოა ჩართული იყოს დარგის ექსპერტი.
6. ამ მუხლის მე-5 პუნქტის შესაბამისად, შემოწმების შედეგად მიღებული აქტები ფონდის მიერ შესაძლოა გამოყენებულ იქნეს გრანტის მიმღების მიერ შემდგომში საგრანტო კონკურსებში მონაწილეობისას წარდგენილი პროექტების შეფასებისას.
7. ფონდის მიერ მონიტორინგის განხორციელებისას:

ა) მიზნობრივ ხარჯად ჩაითვლება – საგრანტო ხელშეკრულების ბიუჯეტის ძირითადი ხარჯვითი კატეგორიის ფარგლებში განხორციელებული ხარჯი, თუ იგი მიეკუთვნება ამ ხარჯვით კატეგორიას;

ბ) არამიზნობრივ ხარჯად ჩაითვლება – საგრანტო ხელშეკრულების ბიუჯეტით გაუთვალისწინებელი ხარჯი. აღნიშნული ხარჯი ექვემდებარება შესაბამის ანგარიშზე დაბრუნებას;

გ) ნაშთად ჩაითვლება – საანგარიშო პერიოდის ბოლოს არსებული გაუხარჯავი რესურსი, რომელიც შესაძლებელია დაიხარჯოს მომდევნო საანგარიშო პერიოდში;

დ) გადახარჯვად ჩაითვლება საანგარიშო პერიოდში საგრანტო ხელშეკრულების ხარჯთაღრიცხვის კონკრეტული მუხლებით გათვალისწინებული ხარჯების გაწევა სხვა მუხლებში არსებული რესურსით, იმ შემთხვევაში, თუ გადახარჯულ მუხლში მომავალი ტრანშით ჩასარიცხი თანხა აღემატება ან ტოლია სხვა მუხლიდან გადახარჯული მუხლით გათვალისწინებული ხარჯებისათვის გამოყენებული რესურსის, გადახარჯვა არ ჩაითვლება ხარვეზად და არ წარმოადგენს პროექტის შეჩერების საფუძველს.

**მუხლი 9. პროექტის შეჩერება, შეწყვეტა და დასრულება**

პროექტის შეჩერება, შეწყვეტა და დასრულება რეგულირდება საქართველოს განათლებისა და მეცნიერების მინისტრის 2015 წლის 13 ოქტომბრის N135/ნ ბრძანების მე-16 მუხლის შესაბამისად.

1. უცხოური რეგისტრირებული ორგანიზაციის შემთხვევაში ცნობა უნდა იყოს ინგლისურ ენაზე, თარჯიმანთა ბიუროს მიერ დამოწმებული შესაბამისი თარგმანით. [↑](#footnote-ref-1)